దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
‘గీత గోవిందం’.. నా సినిమాల్లో ఇదే బెస్ట్: పరశురాం
‘అర్జున్ రెడ్డి’ సినిమాతో ఓవర్‌నైట్ స్టార్‌గా మారిపోయిన హీరో విజయ్ దేవరకొండ. ఆ చిత్రం తరవాత మళ్లీ ఆ స్థాయిలో విజయ్ నుంచి సినిమా రాలేదు. తరవాత సినిమా ఎప్పుడెప్పుడా అని ఎదురుచూస్తున్న విజయ్ అభిమానులకు దర్శకుడు పరశురాం అదిరిపోయే ఫీస్ట్ ఇస్తున్నారు.
Samayam Telugu | Updated:
Aug 15, 2018, 06:56AM IST
‘అర్జున్ రెడ్డి’ సినిమాతో ఓవర్‌నైట్ స్టార్‌గా మారిపోయిన హీరో విజయ్ దేవరకొండ . ఆ చిత్రం తరవాత మళ్లీ ఆ స్థాయిలో విజయ్ నుంచి సినిమా రాలేదు. తరవాత సినిమా ఎప్పుడెప్పుడా అని ఎదురుచూస్తున్న విజయ్ అభిమానులకు దర్శకుడు పరశురాం అదిరిపోయే ఫీస్ట్ ఇస్తున్నారు. అదే ‘గీత గోవిందం’. ‘ఛలో’ సినిమాతో తెలుగు తెరకు పరిచయమైన కన్నడ భామ రష్మిక మందన్న ఈ చిత్రంలో విజయ్ సరసన నటించింది. టీజర్లు, ప్రమోషన్లు అదిరిపోవడంతో ‘గీత గోవిందం’పై అంచనాలు పెరిగిపోయాయి. భారీ అంచనాల నడుమ ఆగస్టు 15న ఈ చిత్రం ప్రేక్షకుల ముందుకు వస్తోంది.
‘గీత గోవిందం’ విజయంపై దర్శకుడు పరశురాం ధీమాగా ఉన్నారు. ‘ప్రేక్షకుల అంచనాలు ఎంత భారీగా ఉన్నా ఇబ్బంది లేదు. వారి అంచనాలను సినిమా అందుకుంటుందనే నమ్మకం నాకుంది. పట్టుదల, నిజాయతీతో సినిమా తీశాను. ఈ వర్షాకాలంలో ఇది ఫర్ఫెక్ట్ బ్రీజీ ఫిల్మ్’ అని పరశురాం చాలా గర్వంగా చెప్పారు.
ఈ చిత్రంలో గోవింద్‌గా విజయ దేవరకొండ కనిపించనున్నాడు. అలాగే గీత పాత్రను రష్మిక మందన్న పోషించింది. ఈ రెండు పాత్రల గురించి పరశురాం చెబుతూ.. ‘రెండు పాత్రలు ప్రేక్షకులకు చాలా ఈజీగా కనెక్ట్ అవుతాయి. విజయ్ ఈ పాత్రను చాలా విధేయతతో చేశాడు. మహిళల పట్ల ఎంతో గౌరవం ఉండే కుటుంబ నేపథ్యమున్న వ్యక్తిగా విజయ్ చక్కగా నటించాడు. నీతి, నియమాలు కలిగిన వ్యక్తి గోవింద్. ఇక గీత అనే టెకీ పాత్రలో రష్మిక కనిపిస్తుంది. ‘ఆనంద్’లో కమలినీ ముఖర్జీలా, ‘బొమ్మరిళ్లు’లో జెనీలియా మాదిరిగా రష్మిక పాత్రకు ప్రేక్షకులు ఫిదా అవుతారు’ అని వెల్లడించారు.
ఒక అమ్మాయి ప్రేమను దక్కించుకోవడానికి ప్రయత్నించే అబ్బాయి జీవిత ప్రయాణమే ‘గీత గోవిందం’ అని పరశురాం చెప్పారు. ‘నిజ జీవితంలో మీతో ఒక అమ్మాయి ప్రేమలో పడటం కష్టమేకదా? సినిమాల్లో అయితే అమ్మాయిని ఇంప్రస్ చేయడానకి ఒక పాటో, డైలాగో పెట్టి ఈజీగా చూపించేస్తాం. కానీ నా సినిమాలో, గీతను ఇంప్రస్ చేయడానికి గోవింద్ అష్టకష్టాలు పడతాడు. ఆమె అంత సులభంగా ప్రేమలో పడదు’ అని దర్శకుడు వివరణ ఇచ్చారు.
మహాభారతంలోని రాధా, కృష్ణల గీత గోవిందం ఎపిసోడ్‌కి తన సినిమాకి ఎలాంటి సంబంధం లేదని పరశురాం స్పష్టం చేశారు. తాను కేవలం టైటిల్‌ను మాత్రమే తీసుకున్నానని చెప్పారు. ఈ చిత్రంలో హీరోహీరోయిన్ల మధ్య ప్రేమ చాలా స్వచ్ఛంగా, అందంగా ఉంటుందని తెలిపారు. ఇప్పటి వరకు తాను తీసిన సినిమాలన్నింటిలో ‘గీత గోవిందం’ మంచి సినిమా అని చెప్పారు. ‘నా పాత చిత్రాలతో పోల్చితే, ‘గీత గోవిందం’ ది బెస్ట్ అని నిజాయతీగా చెబుతాను. రెండు సంవత్సరాల పాటు చాలా కష్టపడి ఈ సినిమా కోసం పనిచేశాం. దీనిలో విలన్లు ఉండరు. ఫైట్లు లాంటి కమర్షియల్ ఎలిమింట్స్ ఉండవు. గీత, గోవింద్ మధ్య ఒక అందమైన ప్రయాణం అంతే’ అని పరశురాం వివరించారు.